### Beslutning

Drøftet.

### Sagsfremstilling

## Resume og sagens baggrund

I takt med den store udvikling i anvendelse af el som drivmiddel til privatbiler, og nye lovkrav på området, er der behov for at Kalundborg Kommune udarbejder en handleplan for udbygning af ladeinfrastrukturen i kommunen. Retning, initiativer og indsatser blev senest drøftet på Teknik- og Miljøudvalgets møde den 3. juni 2021. Der fremlægges nu en råskitse til en handleplan, hvor udvalget orienteres om status for lovgivningen og kommunens handlemuligheder og pligter. Der lægges op til, at udvalget drøfter handlinger, virkemidler og forventninger i forhold til etablering af ladeinfrastruktur i Kalundborg Kommune

## Indstillinger

Chefen for Vej, Ejendom og Affald indstiller, at udvalget drøfter handlinger og virkemidler i forhold til etablering af ladeinfrastruktur i Kalundborg Kommune.

## Behandling

Teknik- og Miljøudvalget.

## Sagsfremstilling

*Baggrund*
Med DK2020-aftalen er kommunen forpligtet til at reducere den samlede CO2-udledning med 70% i 2030 og være CO2-fri i 2050. Transportsektoren står for 30% af den samlede CO2- udledning og kan blive en af nøglerne til den grønne omstilling. Det er vigtigt for Kalundborg Kommune, at borgerne støtter op om omstillingen af bilparken, derfor vil vi gøre det nemmere og mere attraktivt at vælge elbilen. Dette skal blandt andet ske via en god og dækkende ladeinfrastruktur. Derfor er det aktuelt at udvikle en handleplan for ladestanderinfrastruktur i Kalundborg Kommune. Der fremlægges en råskitse til handleplanen (Bilag 1).

**Kommunale ejendomme**Ifølge 'Bekendtgørelsen om etablering af elbilladestandere' er Kalundborg Kommune som bygningsejer pålagt at opstille ladefaciliteter ved en lang række bygninger inden den 1. januar 2025. Det vil blandt andet være ved skoler, daginstitutioner, kommunale haller, administrationsbygninger og lignende.

*Borgere og gæster*86% af kommunens borgere har mulighed for at lade hjemme i fritiden, derfor skal ladestandere i det offentlige rum primært servicere kommunens gæster og turister samt borgere i etageboliger og andre boliger i bymidterne uden egen parkeringsmulighed.

Foruden opladning i husstandene forventes det, at lademulighed vil være en naturlig del af udbud og service hos blandt andet tankstationer, supermarkeder og lignende større indkøbslokaliteter samt i udlejningsejendomme og -sommerhuse. Der vil ligeledes blive mulighed for at anvende ladefaciliteter ved de kommunale ejendomme.

Behovet for at servicere kommunens gæster vil derfor primært koncentrere sig om kommunale faciliteter som havne, sportshaller og større udflugtsmål, samt bymidter, der ikke i tilstrækkelig grad serviceres gennem markedskræfterne.

*Lovgivning*Den første lovgivning på området - kort refereret til som 'ladestanderbekendtgørelsen' stiller krav til kommunerne om at etablere offentligt tilgængelige ladestandere inden 2025.

En række forhold i lovgivningen gjorde det svært for kommunerne at agere operativt på området. Disse udfordringer forventes at være løst med ikrafttrædelse af den nye 'Lov om infrastruktur for alternative drivmidler til transport' kaldet AFI-loven.

AFI-loven giver blandt andet kommunerne mulighed for at give økonomisk støtte til opførelse af ladestandere i særlige eller afsidesliggende områder, som operatørerne ikke umiddelbart vil byde ind på. Medfinansiering sker på markedsvilkår og kan kun finde sted:

* Inden for kommunens egen anlægsramme
* I en begrænset årrække foreløbigt frem til og med 2024

Kommunen kan lave aftaler med en eller flere ladeoperatører om opførelse af offentligt tilgængelige ladestandere til egne køretøjer, medarbejdernes private køretøjer og gæsters køretøjer på arealer, som kommunen har rådighed over. Kommunen er dog forpligtet til at sikre rimelige og ikke diskriminerende priser for brugerne, ligesom der er krav om, at der skal sikres betalingsløsninger med enten betalingskort eller app-løsninger.

Lovgivningen giver mulighed for at sende opgaven i udbud eller at indgå kontrakter, som kan udbydes i maksimalt 10 år ad gangen.

*Handlinger og virkemidler*Med henblik på at understøtte udrulningen af en passende ladeinfrastruktur i Kalundborg Kommune igangsættes en række handlinger og virkemidler, hvor det primære omdrejningspunkt vil være at overholde ladestanderbekendtgørelsen med ovenfor nævnte fokus på gæster, turister og beboere i etageboliger.

Følgende overordnede handlinger og virkemidler vil derfor være i centrum i den kommende periode:

1. Etablering af lademuligheder i forbindelse med anlægsprojekter (jf. ladestanderbekendtgørelsen)
2. Etablering af lademuligheder via udbud eller forhandling (jf. ladestanderbekendtgørelsen)
3. Dialog med boligselskaber
4. Dialog med virksomheder
5. Drøftelse af parkeringsrestriktioner ved ladestandere
6. Etablering af lademuligheder via søgning af statslige tilskud

## Økonomiske konsekvenser

Ingen. Ved senere vedtagelse af handleplanen bør der være en drøftelse i forhold til at afsætte midler til implementering.